**ITP-00001**

Nafarroako Gorteetako kide eta Unión del Pueblo Navarro (UPN) talde parlamentarioari atxikitako Leticia San Martín Rodríguez andreak, Legebiltzarreko Erregelamenduan ezarritakoaren babesean, honako interpelazio hau aurkezten du:

Gure foru-erkidegoko osasun-sistema aspaldi ari da erakusten gabezia handiak, besteak beste mugatzen dutenak herritarrek beharrezkoa duten osasun-laguntza jaso ahal izateko aukera.

Sendagile espezialistarekin hitzordu bat lortzeko txaron-zerrendak inoizko handienak dira, eta, kasu askotan, ez dute bermeei buruzko legea betetzen. Ebakuntza kirurgiko baterako nahiz zenbait proba osagarri egiteko itxaron beharreko denborak ere gainditu egiten ditu osasungintzan egindako inbertsioan buru den osasun-sistema baterako zentzuzkoak liratekeen epeak. Halere, osasun arloko per capita gasturik handieneko autonomia-erkidegoen artean dago Nafarroa.

Gainera, jasotzen den Oinarrizko Osasun-laguntza gero eta okerragoa da –nabarmen igo da itxaron beharreko denbora–; hala geratzen ari da jasota herritarrek eskura dauzkaten tresnetan, esate baterako Osasunbidea-Nafarroako Osasun Zerbitzuko pazientearen arreta-zerbitzuan aurkeztutako kexa eta erreklamazioetan eta Nafarroako Arartekoari aurkeztutako kexetan.

Oinarrizko osasun-laguntza jasotzeko zailtasunaren ondorioz, presioa ospitaleko nahiz ospitalez kanpoko larrialdietara bideratu da, azken hilabeteotan arian-arian areagotu baita haien jarduera.

Horri guztiari gehitu behar zaio azken asteotan Lizarrako eta Tuterako eskualdeko ospitaleetan bertan behera gelditu dela osasun-zerbitzuren bat, profesionalak falta direlako.

Horregatik guztiagatik, osasun-sistemarako irisgarritasunaren arloko politika orokorrari buruzko interpelazio hau egiten diogu Osasuneko kontseilariari.

Iruñean, 2024ko urtarrilaren 3an

Foru parlamentaria: Leticia San Martín Rodríguez